ראש יהודי

ראש יהודי היא עמותה ציונית-דתית שמטרתה על פי הצהרתה היא הפצה, העמקה והנכחה של הזהות היהודית בישראל והחזרה בתשובה. יושב ראש ומקים הארגון הוא ישראל זעירא. לארגון מועצה ציבורית, שבראשה עמד יעקב נאמן, והיו חברים בה הרב מוטי אלון, ד"ר יעקב ויינרוט, פרופ' יהודה סקורניק ופרופ' יהודה פרידלנדר. רב הארגון הוא הרב אסף טבצ'ניק. בין הרבנים הבולטים הפועלים במסגרת התנועה נמצא הרב אורי שרקי. משרדי "ראש יהודי" שוכנים במשרדי חברת הנדל"ן "באמונה" שבעליה הוא ישראל זעירא. בשנת 2024 החלה עיריית ת"א בהליכים כנגד זעירא והעמותה בגין שימוש שלא כדין בנכס. בשנת ה'תשנ"ד (1994), לאחר טבח מערת המכפלה, חששו תושבי היישוב היהודי בחברון שעלולים לפנותם. כדי להשפיע על מקבלי ההחלטות, החליטו אנשי היישוב, בהם אנשי ישיבת שבי חברון, לצאת במסע ההסברה 'חברון מאז ולתמיד'. בעקבות הצלחת הקמפיין החליטו מנכ"ל הישיבה, ישראל זעירא, והאברך גיא עשת, להעביר את מרכז הפעילות מחברון לתל אביב, כדי להפיץ שם את תורת הרב קוק. בעקבות פגישה עם מוטי קרפל, פרסומאי שחזר בתשובה, הוחלט על השם 'ראש יהודי'. ישראל זעירא, מייסד העמותה, פרסם בשנת 2002 מאמר בכתב העת "אסיף" שבו סקר את ארגוני החזרה בתשובה הפועלים בתל אביב וקרא לעידוד פעולה זו. במאמר הזכיר את אורי זוהר כדוגמה להצלחת מפעל החזרה בתשובה. זעירא מכהן גם כיושב ראש עמותת "התנועה למדינה יהודית ודמוקרטית" שנוסדה בשנת 2014 בשם "התנועה למדינה יהודית", המוגדרת כעמותה הקשורה לעמותת "ראש יהודי" ופעולותיה העיקריות הן הגשת תביעות משפטיות "למטרות ציבוריות וציוניות" ומאבק נגד התפילות של נשות הכותל ברחבת הנשים בכותל המערבי ונגד התפילות המעורבות בעזרת ישראל בכותל הדרומי. ארגון ראש יהודי מצהיר על עצמו כארגון "שבא להפיץ תורה ואהבה בעם ישראל", והוא מקדם אידיאולוגיה יהודית־אורתודוכסית הרואה בחילוניות דבר שלילי ופועל לקידום הדתה במרחב החילוני. ראש הארגון, ישראל זעירא, הצהיר זאת בדבריו שצוטטו בתחקיר של תוכנית הטלוויזיה "הצינור": "אנחנו עכשיו בשלב שבן אדם, כשאתה רואה עולם חילוני, אתה צריך לחשוב בראש שלך איך אתה משנה אותו, איך אתה מתקן אותו, איך אתה מתיידד איתו לא לשם ידידות, אלא לשם השפעה." הארגון מקיים מגוון פעילויות תורניות: שיעורים, הדרכת כלות וחתנים, ליווי זוגות הנמצאים בתהליך חזרה בתשובה, לימוד קריאה בתורה לילדים לקראת בר מצווה, קבלות שבת חגיגיות בבית הכנסת ובכיכר דיזנגוף, ארוחות שבת, ימי עיון, פעילויות התנדבות, סמינרים, והחל משנת 2020 גם תפילת נעילה המונית ביום הכיפורים בכיכר דיזנגוף. בתשס"ט (2009) חנך הארגון מדרשה לחוזרות בתשובה בתל אביב. הארגון מוציא לאור ספרים וספרונים רבים, בעיקר של כתבי הרב קוק, בתוספת פירושים וביאורים המותאמים לציבור הרחב, בעיקר מאת הרב יובל פרוינד. בשנים 2007–2014 (תשס"ז–תשע"ד) פרסמה העמותה עלון שבועי שנקרא "בראש יהודי", שנסגר מסיבות כלכליות. הארגון מוציא לאור גם ספרי קומיקס לילדים שנכתבו ואוירו בידי נתנאל ובת-אל אפשטיין, ובראשם סדרת "הגיע הזמן". הארגון סייע בהקמה של גרעין תורני ביפו המורכב ממספר משפחות, שמטרתו לחזק את האוכלוסייה היהודית במקום. בשנת 2016 נהגו להיפגש אנשי ציבור דתיים וחילונים דוגמת הרב אורי שרקי ויריב אופנהיימר באולם של עמותת "ראש יהודי" במרכז תל אביב, לשיח במסגרת סדרת מפגשים שיזם העיתונאי והקולנוען נדב גדליה, ואשר נועדו לחבר בין קצות העם וליצור הידברות. בשנת 2017 עבר יו"ר העמותה, ישראל זעירא, יחד עם משפחתו, מההתנחלות מעלה חבר לדירה ליד כיכר דיזנגוף שיועדה להיות בית כנסת או כולל, ולא יועדה למגורים. מטרת המעבר הייתה הדתה של חילונים, "אנחנו רוצים להיות חב"דניקים ציוניים. תל אביב היא שליחות". ב-2023 התגלה השימוש הלא חוקי בדירה והעירייה החלה בהליכים משפטים בנושא. עמותת ראש יהודי קיבלה את אישור משרד החינוך להפעיל ארבע תוכניות בבתי ספר ממלכתיים לא דתיים. כולל הרצאה של חוזר בתשובה. הורים התלוננו במשרד החינוך שאמר שתוכניות "ייבחנו מחדש". בשנת 2018 הוציאה עיריית תל אביב-יפו הנחיה לפיה אין לקיים במרחב הציבורי אירועים בהפרדה מגדרית. בשנת 2020 אישרה העירייה לקיים תפילות במרחב הציבורי, מפני שבתי הכנסת היו סגורים עקב מגפת הקורונה, והתפילות המשיכו גם בשנה שאחרי המגפה. בשנת 2023, לקראת יום כיפור ה'תשפ"ד ביקשו חברי "ראש יהודי", והתארגנויות אחרות בהן צהר וחב"ד, לקיים תפילה בכיכר דיזנגוף ובמקומות נוספים בת"א. עיריית תל אביב-יפו אישרה את הבקשה, אך הדגישה את האיסור להקים הפרדה פיזית בין מתפללים למתפללות. פורום חירות וכבוד האדם בישראל עתר לבית המשפט על החלטת העירייה, בית המשפט החליט לדחות את העתירה, והאיסור על הפרדה פיזית נשאר על כנו. בערב יום כיפור הגיעו אנשי "ראש יהודי" לכיכר דיזנגוף, ובנו מחיצה מגדרות מתכת ודגלים, בטענה שאינן מהוות הפרדה לפי פסיקת בג"ץ. מאות אנשים אחרים שבאו לתפילה התעמתו עם אנשי ראש יהודי, שלבסוף עזבו את המקום. גם במקומות אחרים בתל אביב מנעו אזרחים קיומה של תפילה עם הפרדה. בעקבות האירועים הודיעה עיריית תל אביב שהיא מבטלת את ההיתרים לעמותת "ראש יהודי" לקיים אירועים במרחב הציבורי. העמותה ערערה על החלטת העירייה לבית המשפט, וזה דחה את הערעור כשהשופט ציין בפסק הדין שלא מצא שעיריית תל אביב פעלה משיקולים זרים. בפסק הדין התייחס גם לעילת הסבירות וכתב: ”יתרה מכך, אף אם יהא מי שיטען כי החלטת המשיבה היא בלתי סבירה, על אף שאין הדבר כך, מתעורר ספק אם לבית המשפט לעניינים מנהליים סמכות כיום להתערב בהחלטה זו לאור שינוי הדין בעניין עילת הסבירות”. עיריית תל אביב דחתה את בקשתה של "ראש יהודי" לבצע אירוע הקפות שניות בכיכר דיזנגוף בתל אביב. בעקבות כך העמותה הגישה עתירה לבית המשפט המחוזי. העתירה נדחתה, והשופט ציין ש"העותרת הפרה את תנאי ההיתר שניתן לה לאירוע יום הכיפורים, בכך שהציבה במה בלא היתר, אשר יצרה חציצה והיוותה בפועל הפרדה מגדרית". "ראש יהודי" ערערו לבית המשפט העליון, שבו הושגה פשרה לפיה יתקיימו הקפות שניות בכיכר דיזנגוף, אך ללא מחיצה ובהתאם להנחיות של משטרת ישראל. בסופו של דבר ההקפות לא התקיימו מחמת מתקפת הפתע על ישראל שהחלה בבוקר החג. לקראת יום כיפור התשפ"ה, ובעקבות בקשות של שלל גורמים להקצאת מתחמים לאירועים קהילתיים ותפילות, הודיעה העירייה כי כלל לא תקצה מרחב ציבורי לאירועים שכאלה ותשוב למדיניותה שלפני מגפת הקורונה. בעקבות זאת עתרה העמותה לבית המשפט העליון בדרישה להורות לעיריית תל אביב להקצות חלק מכיכר דיזנגוף לתפילות בהפרדה. בית המשפט פסק שעל העירייה לאפשר לעמותה להקים מתחם בגן מאיר לתפילות בהפרדה במהלך יום כיפור, כולל הקמת מחיצה.יושב ראש העמותה, ישראל זעירא, הודיע לאחר הפסיקה שלא יתפללו בגן מאיר אלא בבית הכנסת, לטענתו מחשש לפרובוקציות, וכתב "אנו בוחרים בצעד אחראי ולהיות מהנעלבין ואינן עולבין, ונתפלל ביום כיפור בתוך בית הכנסת". אתר האינטרנט הרשמי של ראש יהודי ראש יהודי, ברשת החברתית פייסבוק ראש יהודי, סרטונים בערוץ היוטיוב יאיר שלג, לא מספיק להתנחל, צריך גם לחזק, באתר הארץ, 9 באוקטובר 2003 עפרה לקס, תופסים ראש - בגליון השבוע, באתר ערוץ 7, 17 ביוני 2004 רועי שרון, מאחז שינקין, באתר nrg‏, 20 ביולי 2008 קובי נחשוני, שישי בלילה בת"א: טיש חסידי במרכז הבילויים, באתר ynet, 7 בינואר 2009 ראש יהודי, באתר "גיידסטאר ישראל" עו"ד יאיר נהוראי, ‏ראש משיחי: לרסק את מעוז החילוניות ולכבוש את ישראל הליברלית, באתר "Time Out ישראל", 15 בספטמבר 2023 מי אנחנו, באתר ראש יהודי מי אתה, ישראל זעירא?, נתמאל כהן, 27 בספטמבר 2023 איילת פישביין ודור זומר, לאחר 7 שנים בהן יו"ר ״ראש יהודי״ גר בניגוד לחוק בבית כנסת ש״הפך״ לדירה, עיריית ת"א סוף-סוף מתעוררת, באתר "המקום הכי חם בגיהנום", 29 באוגוסט 2024 ישראל זעירא, תנועת תשובה ציונית בישראל, באתר אסיף, ‏ה'תשס"ב טלי חרותי-סובר, פעילות הנדל"ן והפרסומת הגזענית: מי עומד מאחורי התפילה בכיכר דיזנגוף?, באתר TheMarker‏, 25 בספטמבר 2023 דוח מילולי 2015 - התנועה למדינה יהודית ודמוקרטית (ע"ר).pdf, באתר גיידסטאר, ‏2015 יקי אדמקר‏, בוקר מתוח בירושלים: נשות הכותל בתפילת ראש חודש - מאות מחו, באתר וואלה, 27 בפברואר 2017 עשר נקודות חובה להסכמים הקואליציוניים, בעמוד הפייסבוק של התנועה למדינה יהודית ודמוקרטית, 18 בנובמבר 2019 שומרים על הכותל, בעמוד הפייסבוק של התנועה למדינה יהודית ודמוקרטית, 7 במרץ 2019 כאן | חדשות - תאגיד השידור הישראלי (2023-09-26), מי היא עמותת "ראש יהודי" שעמדה בלב סערת התפילות בכיכר דיזנגוף?, נבדק ב-2024-10-10 מי אתה, ישראל זעירא?, באתר מגזין ליברל, ‏2023-09-27 Restart Israel (2023-09-30), ישראל זעירא, מנהל ראש יהודי חושף את שלבי ההחזרה בתשובה של תושבי ת״א, נבדק ב-2024-10-10 עדו בן פורת, תפילת נעילה המונית בכיכר דיזנגוף, באתר ערוץ 7, 5 באוקטובר 2022 מדרשת שושנת אביב לבעלות תשובה חנן גרינווד, סיום תקופה: עלון השבת 'בראש יהודי' ייסגר, באתר כיפה, 26 בפברואר 2014 יוני קמפינסקי, ישראל זעירא מייסד ראש יהודי: גאים ב'הדתה' שלנו, רוצים להיות חב"דניקים ציוניים, באתר ערוץ 7, ‏10 לאוגוסט 2021 יהושע בריינר, יו"ר ארגון "ראש יהודי" גר בנכס המיועד לשמש כבית כנסת בתל אביב, באתר הארץ, 28 בספטמבר 2023 ליאור ורוצלבסקי, חזרה בתשובה ו"תפיסה דתית": תכנים של "ראש יהודי" בבתיה"ס?, באתר חדשות 13, 4 באוקטובר 2023 ענת יורובסקי, תל אביב / בית המשפט: ניתן לקיים אירוע בהפרדה מגדרית חלקית בכיכר רבין, באתר דבר, יוני 2018 מתוך הכתבה: "לאחר קבלת פסק הדין, הודיע ראש עיריית תל אביב יפו רון חולדאי כי 'יכבד את החלטת בית המשפט אך ימשיך לעמוד על כך שלא יתקיימו עוד אירועים בהפרדה מגדרית בתל אביב-יפו.'" אור קשתי, בית המשפט אישר לקיים בת"א את אירוע "משיח בכיכר" בהפרדה בין גברים לנשים, באתר הארץ, יוני 2018. מתוך הכתבה: "נציגי העירייה הדגישו כי ההחלטה מתייחסת רק לאירוע מחר וציינו כי היא 'לא גורעת מהעמדה המפורשת ומההחלטות שיתקבלו בעתיד לגבי אי מתן אפשרות להפרדה מגדרית באירועים במרחב הציבורי שפתוחים לציבור הרחב.'" נוהל שימוש במרחב הציבורי של עיריית ת"א, עמ' 2 סעיף 6.ד החגים בצל הקורונה: עיריית תל אביב תאפשר תפילות במרחב הציבורי באתר הידברות, אוגוסט 2020 יהונתן גוטליב, גם השנה: אלפים צפויים להתפלל ביום כיפור בכיכר דיזנגוף, באתר ערוץ 7, 14 בספטמבר 2021 חנן גרינווד, ״כיפור בכיכר״: אלפים הגיעו לתפילת נעילה בדיזנגוף בתל אביב, באתר ישראל היום, 5 באוקטובר 2022 שלומי דיאז, בית המשפט: לא תתקיים כל הפרדה מגדרית באמצעים פיזיים בתפילת נעילה בתל אביב, באתר הידברות, ספטמבר 2023 עע"מ 7174/23 'פורום חירות וכבוד האדם בישראל' נ' עיריית תל-אביב - יפו (22/09/2023), באתר יוחסין, ‏22 בספטמבר 2023 חזקי ברוך, כיכר דיזנגוף, אין גבול לשנאה: עימותים קשים במהלך התפילה בלב תל אביב, באתר ערוץ 7, 25 בספטמבר 2023 שמואל מוניץ, יו"ר הארגון "ראש יהודי" שיזם את התפילה בכיכר דיזנגוף: "הם חושבים שתל אביב שייכת לאבא שלהם", באתר ynet, 26 בספטמבר 2023 בר פלג, מפגינים מנעו את התפילה בכיכר דיזנגוף בשל הניסיון לחצוץ בין גברים לנשים, באתר הארץ, 24 בספטמבר 2023 עיריית תל אביב מבטלת את ההיתרים לאירועים של "ראש יהודי" ראש יהודי עתרה לבית המשפט נגד החלטת עיריית תל אביב, אתר כיפה, אביחי ישראל, 29 בספטמבר 2023 עת"מ 62277-09-23 ראש יהודי (ע"ר ) ואח' נ' עיריית תל אביב 29 בספטמבר 2023 יעל צ'כנובר, נדחתה עתירת "ראש יהודי" נגד עיריית ת"א, הארגון לא יוכל לקיים הקפות, באתר ynet, 4 באוקטובר 2023 עע"מ 7390/23 עמותת "ראש יהודי" ואחרים נ' עיריית תל אביב-יפו ואחרים, ניתן ב־6 באוקטובר 2023 ניצן שפיר, ‏העליון אישר תפילה בהפרדה ביום כיפור בתל אביב, באתר גלובס, 9 באוקטובר 2024; עע"מ 66315/24 עירית לינור ואחרים נ' עיריית תל-אביב-יפו ואחרים, ניתן ב־9 באוקטובר 2024 מיכאל האוזר טוב, ארגון "ראש יהודי": חרף פסיקת העליון, נקיים את תפילות יום כיפור בבית כנסת ולא בגן מאיר, באתר הארץ, 10 באוקטובר 2024; איציק ברנדויין, ארגון ראש יהודי הודיע: תפילת יום כיפור - לא במרחב הציבורי מחשש מפרובוקציות, באתר ערוץ 7, 10 באוקטובר 2024